## Totes les oficines de farmàcia de la Comunitat Valenciana funcionen ja des de fa sis mesos amb el cupó digital implantat per Sanitat

*** Es tracta d’un sistema digital que substituïx el tradicional cupó precinte dels medicaments per a justificar la dispensació i facturació dels medicaments
* El nou cupó digital augmenta la traçabilitat dels medicaments i la seguretat del pacient, ja que permet conéixer el recorregut exacte de cada medicament en tot moment**

En la Comunitat Valenciana, totes les oficines de farmàcia funcionen ja des de fa sis mesos amb el sistema del cupó digital (Datamatrix) implantat per la Conselleria de Sanitat, en col·laboració amb els tres col·legis oficials de farmacèutics de la Comunitat Valenciana.

En concret, en les 299 oficines de farmàcia de Castelló, el nou sistema digitalitzat complix ara un any des de la seua implantació en setembre de l’any passat. Per la seua part, en les 807 oficines de farmàcies d’Alacant es va implantar en desembre de 2024 i en les de València està en funcionament des de febrer d’enguany.

Es tracta del sistema Datamatrix, que substituïx el tradicional cupó precinte, que el farmacèutic havia de retallar de l’envàs del fàrmac i segellar-lo en un full informatiu per a justificar la seua dispensació i facturació. Actualment, eixe procés es realitza a través del nou codi digital que permet una identificació electrònica irrepetible de cada envàs que és facturat.

En este sentit, des de Sanitat, amb motiu del Dia mundial del Farmacèutic, s’ha volgut recalcar la importància que té la implantació d’esta transformació digital en el procés de dispensació i facturació dels medicaments, ja que, a més reduir costos i càrregues administratives per als professionals, permet millorar la traçabilitat i seguretat dels pacients.

De fet, un dels avantatges principals del cupó digital és que permet conéixer en tot moment el recorregut del fàrmac. D’esta manera, davant una alerta sobre un medicament, es disposa d’informació sobre a on s’ha distribuït eixe medicament, a on es troba l’envàs específic i quin pacient l’ha adquirit. Per tant, esta informació permet actuar com més prompte millor en un cas d’alerta.

Cal recordar que es tracta d’un sistema pioner a escala nacional, implantat per primera vegada en la Comunitat Valenciana gràcies a la col·laboració dels col·legis oficials de farmacèutics de Castelló, València i Alacant i que ha suposat una fita. A més, ve a complir amb el compromís de la Conselleria de Sanitat en la seua estratègia de transformació digital de l’àmbit sanitari, i en este cas concretament, del sector farmacèutic.

**Reducció de costos i de càrrega administrativa**

El nou sistema digitalitzat en la dispensació de medicaments suposa un estalvi de costos, així com la desburocratització i reducció de la càrrega de treball administratiu, tant per als professionals de les oficines de farmàcia en la labor de facturació, com per al personal de Sanitat en la tasca de supervisió. Amb el nou mètode s’elimina el 90 % del temps destinat a la facturació de receptes, tenint en compte que cada any s’emeten uns 133 milions de receptes de medicaments.

A més, la supressió del codi precinte evita que anualment s’imprimisquen 54 milions de fulls justificants en tota la Comunitat Valenciana, que és el suport en el qual s’havia de segellar el cupó per a justificar la dispensació i facturació, així com la retallada d’uns 117,9 milions de cupons precinte a l’any en els envasos dels medicaments, amb l’estalvi en costos i en temps que això suposa per al sector.

Tot això suposa una reducció de costos per a la Conselleria de Sanitat d’uns 500.000 euros, i quan les oficines de farmàcia, el nou sistema digitalitzat permet un estalvi d’almenys 4,7 milions d’euros anuals.

Fecha: 25/09/2025